முத்து என்ற நபர் சென்னை பல்லாவரத்தில் உள்ள ஸ்டேட் பாங்க் ஆப் இந்தியாவில் கார் கடன் பெறுகிறார். அவர் வாங்கிய கார் ஹ்யுண்டாய் எலான்ட்ரா. சொகுசாக காரில் பயணம் செய்ய வேண்டும் என்று ஆசைப்பட்ட முத்து, கார்க் கடனை திருப்பிச் செலுத்தியிருக்க வேண்டுமா இல்லையா ? ஆனால் முத்து செலுத்தவில்லை. வங்கி அதிகாரிகள், அந்த கார்க்கடனை வசூல் செய்வதற்காக, கடன் வசூலிக்கும் தீர்ப்பாயத்தில் (Debt Recovery Tribunal) வழக்கு தொடுக்கின்றனர். வழக்கை விசாரித்த தீர்ப்பாய நீதிபதி, காரைப் பறிமுதல் செய்ய உத்தரவிடுகிறார். கார் எங்கே என்று கடன்கார முத்துவிடம் கேட்டால், அந்தக் காரை என் வழக்கறிஞர் துரைக்கண்ணன் வைத்திருக்கிறார் என்று கூறுகிறார். அதை எழுத்துபூர்வமாக எழுதித் தரும்படி நீதிமன்றம் உத்தரவு பிறப்பிக்கவும், அதை வாக்குமூலமாக முத்து நீதிமன்றத்தில் சமர்ப்பிக்கிறார்.